అవకాశాలను అందుకోండి..
- అమెరికా వ్యాపారవేత్తలకు జైట్లీ పిలుపు
-  ప్రపంచ మందగమనం సమస్యే కాదని వ్యాఖ్య
-  ద్వైపాక్షిక వాణిజ్యం పెరగాలని ఆకాంక్ష
    న్యూఢిల్లీ: భారత మౌలిక రంగంలో విస్తారంగా ఉన్న పెట్టుబడి అవకాశాలను అమెరికా వ్యాపారవేత్తలు వినియోగించుకోవాలని ఆర్థిక మంత్రి అరుణ్‌ జైట్లీ కోరారు. మౌలిక రంగంలోని రోడ్లు, నౌకాశ్రయాలు, రైల్వేలు, సంప్రదాయక ఇంధన వనరులను ఉపయోగించి విద్యుత్తును ఉత్పత్తి చేసే విభాగాలలో పెట్టుబడులకు మెరుగైన అవకాశాలు ఉన్నాయని ఆయన అన్నారు. ఇక్కడ ఏర్పాటు చేసిన భారత-అమెరికా '11వ ఎకనమిక్‌ సమిట్‌'లో ఆయన మాట్లాడుతూ దేశంలో నిర్ధిష్టమైన పన్ను విధానాన్ని అమలుపరచనున్నట్లు, స్థిరమైన విధాన వాతావరణాన్ని కల్పించనున్నట్లుగా పేర్కొన్నారు. భారత్‌- అమెరికాల ద్వైపాక్షిక వాణిజ్యాన్ని 500 బిలియన్‌ డాలర్లకు చేరేలా తోడ్పడాలని ఆయన కోరారు. ప్రపంచ ఆర్థిక వ్యవస్థలో నెలకొన్న మందగమనం భారత్‌కు కొంత ఇబ్బదికరమైనప్పటికీ అంత పెద్ద సమస్యేమీ కాదని ఆయన అన్నారు. చమురు, ఇతర కమోడిటీల ధరలు తగ్గడం వల్ల ఎక్కువ నిధులను మౌలిక రంగం, సామాజిక పథకాలకు వెచ్చించేందుకు దోహదం చేస్తోందని ఆయన వివరించారు. పన్నుల విషయమై తాము ఒక స్పష్టతతో ఉన్నామని అన్నారు. దేశంలో వివాదాలకు తావులేని నిర్ధిష్టమైన పన్ను విధానాలను అమలు చేసేందుకు తాము కట్టుబడి ఉన్నామని ఆయన వివరించారు. దీనికి తోడు భారత్‌లో వ్యాపారం చేయడాన్ని సులభతరంగా మార్చేందుకు కృషి చేస్తున్నట్లు తెలిపారు. స్థిరమైన విధానాన్ని అందుబాటులో ఉంచడంతో పాటు వేగంగా నిర్ణయాలను తీసుకొంటూ ముందుకు సాగుతున్నామన్నారు. ప్రస్తుతం 100 బిలియన్‌ డాలర్లుగా ఉన్న భారత్‌-అమెరికా ద్వైపాక్షిక వాణిజ్యం రానున్న కొద్ది సంవత్సరాలలోనే 500 కోట్ల డాలర్లకు చేరగలదని ఆయన విశ్వాసం వ్యక్తం చేశారు. స్టాక్‌ మార్కెట్లు, కరెన్సీ, కమోడిటీ మార్కెట్లలో నెలకొన్న ఒడుదొడుకులను గురించి జైట్లీ వివరణనిస్తూ ప్రస్తుత పరిస్థితులు విధానకర్తలకు పెను సవాలుగా మారి వారి పనిని కష్టతరంగా మార్చుతున్నాయని ఆభివర్ణించారు. ఈ కార్యక్రమంలో జైట్లీతో పాటు పాలుపంచుకున్న భారత్‌లో అమెరికా రాయబారి రిచర్డ్‌ వర్మ మాట్లాడుతూ త్వరలో ప్రధాని మోడీ క్యాలీఫోర్నియాలో పర్యటించనున్నట్లు తెలిపారు. జవహర్‌లాల్‌ నెహ్రూ తరువాత క్యాలీఫోర్నియా సందర్శనకు వస్తున్న ప్రధాని మోడీయేనని ఆయన వివరించారు. మోడీ పర్యటనతో ద్వైపాక్షిక సంబంధాలు కొత్త స్థాయులకు చేరగలవని ఆయన ఆశాభావం వ్యక్తం చేశారు.
మీ స్నేహితులకు రికమెండ్ చెయ్యండి